Grágás/20
Það er mælt í lögum vorum að vér skulum 4 eiga fjórðungsdóma. Skal goði hver nefna mann í dóm er fornt goðorð hefur og fullt, en þau eru full goðorð og forn er þing voru 3 í fjórðungi hverjum en goðar 4 í þingi hverju þá voru þing óslitin. Ef goðorð eru smærra deild og skulu þeir svo til skipta er hluta hafa af fornum goðorðum að svo sé nefnt sem nú er talið þá eru fjórðungsdómar fullir.

Það er mælt að dómar skulu í dag vera nefndir eða ráðnir skal goði hver nefna sinn þriðjungsmann í dóm, nema hann hafi lögréttumanna lof til annars. 

Skal karlmann 12 vetra gamlan eða eldri nefna í dóm þann er fyrir orði eða eiði kann að ráða frjálsan mann og heimilisfastan. Þann mann skal ekki nefna í dóm er sóknaraðili er eða varnaraðili eða hann hefur sök handselda eða vörn handselda svo að nú sé búinn til þings. Þann mann skal eigi í dóm nefna er eigi hefur mál numið í barnæsku á danska tungu áður hann hefur verið 3 vetur á Íslandi eða lengur. 

Ef sá maður lætur í dóm nefnast er nú var frá skildur eða selur hann öðrum manni sökina af því að hann vill láta í dóm nefnast, og verður hann útlægur um það 3 mörkum og ónýt mál hans, sóknir eða varnir, ef hann átti, nema hann geti þann kvið að hann vissi eigi að sakir voru búnar á hönd honum.

Ef goði nefnir þann mann í dóm er frá var skildur eða nefnir í annan dóm en hann hafi hlotið og er hann útlægur um það hvorttveggja 3 mörkum og goðorði nema hann geti þann kvið að hann vissi eigi að hinn hefði sök eða vörn handselda eða hann væri sóknaraðili eða varnar. Að lögbergi skal stefna goðanum og kveðja heimilisbúa hans og á hver að sækja þá sök er vill. 

Goði skal ganga í hamraskarð og setja niður þar dómanda sinn ef hann vill dóm nefna og nefna sér votta 2 eða fleiri. Nefni ég í það vætti að ég nefni þennan þegn í dóm, og nefna hinn á nafn, að dæma um sakir þær allar er hér koma í dóm þennan og lög skylda hann til um að dæma, og býð ég til sakar sækjanda og sakar verjanda að ryðja dóm þennan, og ann ég honum ísetu í dómi, nema lögrengd rétt komi til. Þá fæ ég annan réttan í stað hans, ef hann er úrnuminn að lögum, og kveðja í hvern dóm hann nefnir og nefni ég lögdóm. Dómar skulu út fara þann dag og vera til hroðningar uns sól kemur á þingvöll drottinsdag. Ef þá má eigi ganga þurrt í hólminn.